钦定古今图书集成/明伦汇编/人事典/第010卷 > 《本草纲目》 > 《见白发》杨循吉
## 钦定古今图书集成/明伦汇编/人事典/第010卷 > 《本草纲目》 > 《见白发》杨循吉

料应白发有来时，三十登头似未宜。愁已生根从汝
摘，老先呈态要人知。莫劳晓日梳千下，终见秋霜起
一丝。若道只因诗故白，邻翁元不会“吟诗。”

《归藏》“启筮”，“共工，人面蛇身，朱发。”

《路史》：“帝喾高辛氏次妃有陬氏曰常羲，生而能言，发
迨其踵。”

《山海经》：“修般民白，其人被发。”

《吕氏春秋顺民篇》：“汤克夏而正天下。天大旱，汤乃以
身祷于桑林，剪其发，以身为牺牲，祈福于上帝。”
《史记周本纪》：“古公有长子曰太伯，次曰虞仲。太姜生
少子季历，季历娶太任，皆贤妇人。生昌，有圣瑞。古公
曰：‘我世当有兴者，其在昌乎’？长子太伯、虞仲知古公
欲立季历以传昌，二人亡如荆蛮，文身断发，以让季
历。”按《注》，应劭曰：“常在水中，故断其发，文其身以象龙
子，故不见伤害。”

髻鬟品：周文王加珠翠翘花，名曰凤髻，又名步摇髻。
《史记？宋世家》：“纣为象箸，箕子谏，不听，乃被发佯狂而
为奴。”

《新论诫盈》篇：“周公一沐而三握发。”

《搜神记》：“秦时，武都故道有怒特祠，祠上生梓树。秦文公二十七年使人伐之，树断，中有一青牛出，走入丰
水中。其后青牛出丰水中，使骑击之，不胜。有骑堕地，
复上髻解被发，牛畏之，乃入水不敢出。故秦自是置
旄头骑。”

《韩子难》二篇。“齐桓宫中二市，妇闾二百，被发而御妇
人。”

《内储说》：文公之时，宰臣上炙而发绕之。文公召宰人
而谯之曰：“女欲寡人之哽耶？奚为以发绕炙？”宰人顿
首再拜请曰：“有死罪三：援砺砥刀，利犹干将也；切肉，
肉断而发不断，臣之罪一也；援木而贯，脔而不见发，
臣之罪二也；奉炽炉炭，火尽赤红，而炙熟，而发不烧，
臣之罪三也；堂下得无微有疾臣者乎？”公曰：“善。”乃召
其堂下而谯之，果然，乃诛之。一曰，晋平公觞客，少庶
子进炙而发绕之。平公趣杀炮人毋有，反令炮人呼
天曰：“嗟乎！臣有三罪，死而不自知乎？”平公曰：“何谓也？”
对曰：“臣刀之利，风靡骨断，而发不断，是臣之一死也；
桑炭炙之，肉红白而发不焦，是臣之二死也；炙熟又
重睫而视之，发绕炙而目不见，是臣”之三死也。意者
堂下其有翳憎臣者乎？杀臣不亦早乎？

《左传僖公二十二年》：初，平王之东迁也，辛有适伊川，
见被发而祭于野者，曰：“不及百年，此其戎乎？其礼先
亡矣。”秋，秦、晋迁陆浑之戎于伊川。

宋公及楚人战于泓。楚人未既济，司马请击之。公曰：
“不可。”既济而未成列。又以告。公曰：“未可。既陈而后击
之。”宋师败绩。国人皆咎公。公曰：“君子不重伤，不禽二
毛。寡人虽亡国之馀，不鼓不成列。”子鱼曰：“君未知战。
今之勍者，皆吾敌也。虽及胡耇，获则取之，何有于二
毛？爱其二毛，则如服焉。”按《注》：二毛，头白，有二色。
二十八年五月，卫侯出奔楚，使元咺奉叔武以受盟。
六月，晋人复卫侯，公子歂犬、华仲前驱。叔武将沐，闻
君至，喜，捉发走出，前驱射而杀之。

宣公十八年，公孙归父聘于晋。冬，公薨。臧宣叔逐东
门氏子家，还，及笙坛帷，复命于介。既复命，袒括发。〈注以
麻约发〉即位，哭，三踊而出，遂奔齐。

《吴越春秋》：寿梦朝周适楚，观诸侯礼乐。鲁成公会于
锺离，深问周公礼乐。成公悉为陈前王之礼乐，因为
咏歌三代之风。寿梦曰：“孤在夷蛮，徒以椎髻为俗，岂
有斯之服哉。”

《帝王世纪》：“老聃初生而发白，故号老子。”

《左传·昭公三年》：齐侯田于莒。卢蒲嫳见，泣且请曰：“余
发如此种种，余奚能为？”公曰：“诺。吾告二子。归而告之。
子尾欲复之，子雅不可曰：‘彼其发短而心甚长，其或
寝处我矣’。”九月，子雅放卢蒲嫳于北燕。

二十八年，叔向母曰：“昔有仍氏生女，黰黑而甚美，光
可以鉴，名曰元妻。”〈美发为黰〉

三十年，吴子伐徐，防山以水之。己卯，灭徐。徐子章禹
断其发，携其夫人以逆吴子，吴子唁而送之。

《家语》七十二弟子解：“颜回，鲁人，字子渊，年二十九而
发白。”

《左传哀公十一年》：公会吴子伐齐。五月，克博。壬申，至
于嬴。中军从王。胥门巢将上军，王子姑曹将下军，展
如将右军，齐国书将中军，高无平将上军，宗楼将下
军。陈僖子谓其弟书：“尔死，我必得志。”宗子阳与闾丘
明相厉也。桑掩胥御国子，公孙夏曰：“二子必死。”将战，
公孙夏命其徒歌《虞殡》。陈子行命其徒具《含玉》。公孙
挥命其徒曰：“人寻约，吴发短。”按《注》：约，绳也。八尺为寻。
吴发短，欲以绳贯其首。

十七年，晋复伐卫，入其郛。将入城，简子曰：“止！叔向有
言曰：‘怙乱灭国者无后’。”卫人出庄公而与晋平。晋立
襄公之孙般师而还。十一月，卫侯自鄄入，般师出。初，
公登城以望见戎州，问之以告。公曰：“我姬姓也，何戎
之有焉？”剪之。公使匠久，公欲逐石圃，未及而难作。辛
巳，石圃因匠氏攻公，公闭门而请，弗许。逾于北方而
队，折股。戎州人攻之，大子疾、公子青逾从公，戎州人
杀之。公入于戎州己氏。初，公自城上见己氏之妻发
美，使髡之，以为吕姜髢。既入焉，而示之璧，曰：“活我，吾
与女璧。”己氏曰：“杀女，璧其焉往？”遂杀之而取其璧。
《韩子说林篇》：公孙弘断发而为越王骑，公孙喜使人
绝之曰：“吾不与子为昆弟矣。”公孙弘曰：“我断发，子断
颈，而为人用兵，将谓子何？”周南之战，公孙喜死焉。
《拾遗记》：“张仪、苏秦二人同志好学，迭剪发而鬻之以
相养。”

《史记范雎传》：范雎先事魏中大夫须贾，贾使齐，雎从
齐王，闻雎辩口，赐雎金。须贾以为雎持魏国阴事告
齐，既归，以告魏齐，魏齐大怒，使舍人笞击雎。雎既相
秦，号曰张禄，而魏不知，使须贾于秦，雎谓贾曰：“汝罪
有几？”曰：“擢贾之发以续贾之罪，尚未足也。”

《蔺相如传》：“相如奉璧入秦，秦无意偿赵城，相如怒发
上冲冠。”

《宝椟记》：“有韩房者，自渠咠国来，长一丈，垂发于膝，人
见如神明矣《列女传》：“乐羊学书，其妻贞义，截发以供其费。”

《韩子·内储说篇》：燕人李季好远出，其妻私有通于士。
季突至，士在内中，妻患之，其室妇曰：“令公子裸而解
发直出门，吾属佯不见也。”于是公子从其计，疾走出
门。季曰：“是何人也？”家室皆曰：无有。季曰：“吾见鬼乎？”妇
人曰：“然。”

《史记荆轲传》：“荆轲入秦，太子及宾客皆白衣冠以送
之。至易水之上，高渐离击筑，荆卿和而歌，为羽声忼
慨，士皆瞋目，发尽上指冠。”

《髻鬟品》：秦始皇有“望仙髻、参鸾髻、凌云髻。”

《楚汉春秋》：上败彭城，薛人丁固追上，上被发而顾曰：
“丁公何相急之甚！”乃骂而去。上即位，欲陈功。上曰：“使
项失天下，是子也；为人臣两心，非忠也。”下吏笞之。
《史记陆贾传》：陆贾者，楚人也。以客从高祖定天下，名
为有口辩士，居左右，尝使诸侯。及高祖时，中国初定，
尉他平南越，因王之。高祖使陆贾赐尉他印，为南越
王。陆生至尉他魋，结箕倨。见陆生。按注，服虔曰：“魋音
椎，今兵士椎头结。”《索隐》曰：“魋，直追反。结音计。谓为髻
一撮以椎而结之，故字从结。”且案“魋结”二字，依字读
之亦通，谓夷人本被发左衽，今他同其风俗，但魋其
发而结之也。

《汉书苏建传》：“建子武留匈奴，凡十九岁，始以彊壮出，
及还，须发尽白。”

《洞冥记》：元鼎五年，郅支国贡马肝石，半青半白，如今
之马肝，春碎以和九转之丹，服之弥年不饥渴也。以
之拂发，白者皆黑。帝坐群臣于甘泉殿，有发白者，以
石拂之，应手皆黑。是时公卿语曰：“不用作方伯，惟须
马肝石。”此石酷烈不和，丹砂不可近须。

《陈留风俗传》：“小黄县者，宋地黄乡也。沛公起兵野战，
丧皇妣于黄乡。天下平定，乃使使者以梓宫招魂幽
野。于是丹蛇在水自洒濯，入于梓宫。其浴处有遗发，
故谥曰昭灵夫人。”

《髻鬟品》，汉元帝宫中，有百合分髾髻、同心髻。

《合德》“有《欣》愁髻。”

《列女传》：“吴伯阳妻顾昭君早寡，剪发以明志。”

广汉冯季宰妻者，李氏之女，名珥，字进。早寡无嗣，奉
养姑守心纯固，以义自防。珥母愍其孤苦，阴有所许，
珥断发自明，乡人称之。

《汉书王莽传》：“王常等共立圣公为帝，改年为更始元
年，拜置百官。莽闻之愈恐，欲外示自安，乃染其须发，
进所征天下淑女杜陵史氏女为皇后。”

《后汉书刘盆子传》：“樊崇等立盆子为帝。盆子时年十
五，被发徒跣，见众拜，恐畏欲啼。”

《独异志》：陈正为太官，进炙，有发贯炙，光武令斩正，正
曰：“臣有三罪，请言毕而后死。”曰：“山出炭，炎焰不能焦
发，臣罪一也；匣出佩刀，日砥砺，不能断发，二罪也；臣
与庖人六目同视之，曾不如黄门两目，臣罪三也。”光
武乃罪黄门而释正。〈此与韩子内储说晋文公平公事同皆传闻之讹〉
《诚斋杂记》：“明德马皇后美发，为四起大髻，但以发成
尚有馀，绕髻三匝。”

《东观汉记》：和熹邓后六岁，诸兄持后发，后曰：“身体发
肤，受之父母，不敢毁伤，孝之始也，何弄人发乎？”
梁鸿妻椎髻，著布衣，操作具而前，鸿大喜曰：“此真梁
鸿妻也，能奉我矣。”

《梁冀别传》：“冀未诛时，妇人作不聊生髻。”

谢承《后汉书》，“汝南李光，字伯明，为兖州。母亡后，归视
床处，得亡母乱发，光持悲号，气绝复续。”

《樊英别传》：英被发，忽拔刀斫舍中，妻问故，曰：“郄生道
遇抄。”郄生还云：“道遇贼，有被发老人相救得全。”郄生
名巡，字仲信，陈郡夏阳人，能传英业。

《许逵别传》：“蓟子训，齐人，有神术。人发白者，请子训但
与对坐共处，宿昔间发皆黑。”

《髻鬟品》，汉有“迎春髻、垂云髻。”

《林邑国记》：“朱崖人多长发。”汉时郡守贪残，缚妇女割
头取发，由是叛乱，不复宾服。

《魏志·武帝纪》注《曹瞒传》曰：太祖尝出军，行经麦中，令
士卒无败麦，犯者死。骑士皆下马付麦以相持。于是
太祖马腾入麦中，敕主簿议罪。主簿对以《春秋》之义，
罚不加于尊。太祖曰：“制法而自犯之，何以帅下？然孤
为军帅，不可自杀，请自刑。”因拔剑割发以置地。
髻鬟品，魏武帝宫有反绾髻，又梳百花髻。

《拾遗记》：“太始元年，魏帝为陈留王之岁，有频斯国人
来朝。其国人皆多力，不食五谷，日中无影，饮桂浆云
雾，羽毛为衣，发大如缕，坚韧如觔，伸之几至一丈，置
之自缩如蠡，续人发以为绳，汲丹井之水。”

《魏志于禁传》：“太祖使曹仁讨关羽于樊，遣禁助仁。秋，
大霖雨，汉水溢，禁等军没，禁遂降吴。文帝践祚，权遣
禁还。帝引见禁，须发皓白，形容憔悴，拜为安远将军。”
《中华古今注》：“魏宫人好画长眉，令作蛾眉惊鹤髻。”魏
文帝宫人绝所爱者有莫琼树、薛夜来、陈尚衣、段巧
笑，皆日夜在帝侧。琼树始制为蝉鬓，望之缥缈如蝉翼，故曰《蝉鬓》。

《吴志孙峻传》注：“《吴书》曰：留赞为将，临敌必先被发叫
天，因抗音而歌，左右应之，战无不克。”

《周鲂传》：“鲂加昭义校尉，被命令谲挑魏大司马扬州
牧曹休，鲂遣亲人赍笺七条以诱休，休果信鲂帅步
骑十万，径来入皖，鲂亦合众随陆逊横截休休，幅裂
瓦解，斩获万计。鲂初建密计，时频有郎官奉诏诘问
诸事，鲂乃诣部郡门下，因下发谢。故休闻之，不复疑
虑。事捷军旋，权大会诸将欢宴，酒酣谓鲂曰：‘君下发
载义，成孤大事，君之功名，当书之竹帛’。”赐爵关内侯。
《魏志明帝纪》注，“孙盛曰：‘明帝天姿秀出，立发垂地’。”
髻鬟品，魏明帝宫有涵烟髻。

《魏志文德郭皇后传》注：《魏略》曰：“明帝既嗣立，追痛甄
后之薨，故郭太后以忧暴崩。甄后临没，以帝属李夫
人。及太后崩，夫人乃说甄后见谮之祸，不获大敛，被
发覆面。帝哀恨流涕，命殡葬太后，皆如甄后故事。”
《独异志》：“魏建凌云阁，既成，匠人误钉其额。文帝乃令
车绳引上，韦诞题三字而下，顷刻之间，头须皓白。”
《晋书武帝本纪》：“初，文帝以景帝既宣帝之嫡，早世无
后，以帝弟攸为嗣，将议立世子，属意于攸。何曾等固
争曰：‘中抚军有超世之才，发委地，手过膝，此非人臣
之相也’。”由是遂定。

王隐《晋书》：故中牟令苏韶，字孝先，咸宁初亡，诸子迎
丧至襄城，弟子节梦见卤簿行列甚肃，见韶曰：“卿犯
卤簿，应髡刑。”节俛受剔，觉见头发截如大指大，后又
梦见韶截之，节素美，发五截而尽。

《髻鬟品》，晋惠帝宫有芙蓉髻。

《晋书石季龙载纪》，季龙子义阳公鉴，时镇关中，役繁
赋重，失关右之和。其友李松劝鉴文武有长发者拔
为冠缨，馀以给宫人。长史取发白之，季龙大怒，以其
右仆射乡离为征西左长史、龙骧将军、雍州刺史以
察之，信然。征鉴还邺，收松下廷尉。

《邺中记》：“广陵公陈逵妹颜色甚美，发长七尺，石虎以
为夫人。”

《晋书周𤣱传》：“陈敏反于扬州，以𤣱为安丰太守，加四
品将军。𤣱称疾不行，密遣使告镇东将军刘准，令发
兵临江，己为内应，剪发为信。”

车频《秦书》：“符坚建元十八年，新罗国献美女。国在百
济东，其人多美发，发长丈馀。”

《晋书谢安传》：“‘征西大将军桓温请安为司马。既到，温
甚喜，言生平，欢笑竟日。既出，温问左右：颇尝见我有
如此客不’？温后诣安，值其理发，安性迟缓，久而方罢。
使取帻，温见留之曰：‘令司马著帽进’。其见重如此。”
《王恬传》：“恬字敬豫，少好武，不为公门所重。导见悦辄
喜，见恬便有怒色。州辟别驾，不行，袭爵即丘子，性傲
诞”，不拘礼法。谢万尝造恬，既坐少顷，恬便入内，万以
为必厚待己，殊有喜色。恬久之乃沐头散发而出，据
胡床于庭中晒发，神气傲迈，竟无宾主之礼。万怅然
而归。

《陶侃传》：“侃早孤贫，为县吏。鄱阳孝廉范逵尝过侃，时
仓卒无以待宾，其母乃截发得双髲，以易酒肴，乐饮
极欢，虽仆从亦过所望。”

《王逊传》：“逊为南夷校尉，宁州刺史李雄遣李骧寇宁
州，逊使将军姚崇距之，战于堂狼，大破骧等。崇追至
泸水，透水死者千馀人。崇以道远不敢渡水。逊以崇
不穷追，怒囚群帅，执崇鞭之。怒甚，发上冲冠，冠为之
裂，夜中卒。”

《顾悦之传》：悦之字君叔，少有义行，与简文同年，而发
早白，帝问其故，对曰：“松柏之姿，经霜犹茂；蒲柳常质，
望秋先零。”简文悦其对。

髻鬟品：太元中，公主妇女，必缓鬓倾髻，又有假髻。
《小名录》：“王彭之字安寿，小字虎㹠，彪之字叔武，小字
虎犊”，皆彬之子。彪之年二十，鬓皓白，时人号为“生白
发。”

《神仙传》：“孙登者，不知何许人也，恒止山间，穴地而坐，
弹琴读《易》，冬夏单衣。天大寒，人视之，辄发自覆身，发
长丈馀。又雅容非常，历世见之，颜色如故。”

《广志》：“黄头夷，发黄如苕帚。”

《搜神记》：“晋时妇人结发者，既成，以缯急束其环，名曰
‘撷子髻。始自宫中，天下翕然化之。及其末年，遂有怀
惠之事’。”

《太清记》：“太元女行玉子之术，鬒发如鸭。”

《宋书竟陵王诞传》，诞为南徐州刺史，迁镇广陵，中夜
闲坐，有赤光照室，见者莫不怪愕，左右侍直，眠中梦
人告之曰：“官须发为鞘。”睡既觉，已失髻矣。如此者数
十人。诞甚怪惧。

《异苑》：“有人误吞发便得病，但欲咽猪脂，张口时见喉
中有一头出受膏，乃取小钩为饵，而引得一物，长三
尺馀，其形似蛇，而悉是猪脂。悬于屋间，旬日融尽，唯
发在焉。”

月支国有佛发，盛以琉璃罂《南齐书谢超宗传》：“超宗下廷尉，一宿发白皓首。”
《王俭传》：“俭进卫军将军，领国子祭酒，十日一还学，监
试诸生，巾卷在庭，剑卫令史仪容甚盛，作解散髻，斜
插帻簪。朝野慕之，相与放效。”

《谐噱录》：王僧虔晚年恶白发。一日对客，左右进铜镊，
僧虔曰：“却老先生至矣。”

《梁书荀匠传》，“匠居父忧并兄服，历四年不出庐户，自
括发后，不复栉沐，发皆秃落。”

《刘峻传》：“峻好学，家贫，读书常燎麻炬，从夕达旦，时或
昏睡，爇其发，既觉复读，终夜不寐。”

《刘勰传》。“勰为文长于佛理。有敕于定林寺撰经证。功
毕。遂启求出家。先燔鬓发以自誓。敕许之。”

《高昌国》传“其国人面貌类高丽，辫发垂之于背。”
髻鬟品梁宫有“罗光髻。”

《陈书韩子高传》：“子高征留异，随侯安都顿桃支岭岩
下。时子高兵甲精锐，别御一营，单马入阵，伤顶之左，
一髻半落。”

《南史张贵妃传》：“贵妃发长七尺，鬒黑如漆，其光可鉴。
特聪慧，有神彩，进止闲华，容色端丽。每瞻视盼睐，光
彩溢目，照映左右。尝于阁上靓妆，临于轩槛，宫中遥
望，飘若神仙。”

《髻鬟品》，陈宫有“堕云髻。”

《魏书辛绍先传》：“绍先有至性，丁父忧三年，口不甘味，
头不栉沐，发遂落尽，故常著垂裙皂帽。”

《杨大眼传》：高祖将南伐，令尚书李冲典选征官，大眼
往求焉，冲弗许，大眼曰：“尚书不见知，听下官出一技。”
便出长绳三丈许，系髻而走。绳直如矢，马驰不及。见
者莫不惊叹。

《蠕蠕传》：“蠕蠕，东胡之苖裔也，姓郁久闾氏。始神元之
末，掠骑有得一奴，发始齐眉，忘本姓名，其主字之曰
木骨闾。”木骨闾者，首秃也。

《谭薮》：后魏卢景裕生而头发白，有四十九茎，因名曰
“白头。”

《伽蓝记》：“洛阳大市北慈孝、奉终二里，里内人以卖棺
椁为业，赁轜车为事。有挽歌孙岩娶妻，三年不脱衣
而卧。岩因怪之，伺其睡，阴解其衣，有三毛，长三尺，似
野狐尾。岩惧而出之。妻临去，将刀截岩发而走，邻人
追之，变成一狐，追之不得。其后京邑被截发者一百
三十馀人。初变妇人，衣服靓妆，行于道路，人见而悦”
之，近者被截发。当时有妇人著彩衣者，人皆指其“狐
魅。”

《于阗国》居丧者剪发劈面，以为哀戚。发长五寸，即就
平常。

《酉阳杂俎》：魏时有句骊客，善用针取寸发斩为十馀
段，以针贯取之，言“发中虚也。”其妙如此。

《北齐书王琳传》：“琳体貌闲雅，立发委地，喜怒不形于
色。”

《北史司马子如传》：“子如转尚书令，及文襄辅政，以贿
为御史中尉崔暹劾，在狱一宿而发皆白。”

《汇苑》：慕容绍宗曰：“吾数年有蒜发，昨来忽尽，其算尽
乎？”未几，投水死。

《髻鬟品》：周弘文少时，著锦绞髻。

《北史梁帝萧察传》：“察恶见人发白，事之者必方便避
之。担舆者冬月必须裹头，夏月则加莲叶帽。”

髻鬟品，隋文宫有“九贞髻。”

炀帝宫有“《迎唐八寰》髻，又梳翻荷髻、坐愁髻。”

《隋书于阗国传》：“于阗国王锦帽金鼠冠，妻戴金花。其
王发不令人见。俗云：若见王发，年必俭。”

《列女传》：“郑善果母崔氏，年二十而寡，父彦穆欲夺其
志。母曰：‘郑君虽死，幸有此儿。弃儿为不慈，背死为无
礼，宁当割耳截发，以明素心。违礼灭慈，非敢闻命。
韩觊妻者，洛阳于氏女。觊从军战没，其父将嫁之，于
氏昼夜啼泣，截发自誓。其父伤感，遂不夺其志焉’。”
《唐书袁天纲传》：“王远智少警敏，事陶弘景，传其术，为
道士。”隋炀帝为晋王，镇扬州，使人介以邀见，少选发
白，俄复鬒。帝惧遣之。

《太穆窦皇后传》：“后生发，垂过颈，三岁，与身等。”

《段志元传》：“志元从讨王世充，深入马跌，为贼擒，两骑
夹持其髻，将度洛，志元忽腾而上，二人者俱堕，于是
夺其马驰归。”

《髻鬟品》：“高祖宫有半翻髻，反绾乐游髻。”

《唐书甄权传》：权与弟立言究习方书，遂为高医。立言
为太常丞，有道人心腹懑烦，弥二岁，诊曰：“腹有蛊，误
食发而然。”令饵雄黄一剂，少选，吐一蛇如拇，无目，烧
之有发气，乃愈。

《酉阳杂俎》：信都民苏氏有二女，择良婿，时魏知古方
及第，苏曰：“此虽官小，后必贵。”乃以长女嫁之，发长七
尺，黑光如漆，相者云：大富贵。后知古拜相，封夫人云。
《唐书烈女传》：贾直言妻董，直言坐事贬岭南，以妻少，
乃诀曰：“生死不可期，吾去可亟嫁，无须也。”董不答，引
绳束发，封以帛，使直言署曰：“非君手不解。”直言贬二十年乃还。署帛宛然及汤沐，发堕无馀。

《贵妃杨氏传》：天宝九载，妃得谴还外第。国忠谋于吉
温，温因见帝曰：“妇人过忤当死，然何惜宫中一席，广
为铁锧地，更使外辱乎？”帝感动辍食，诏中人张韬光
召之。妃因韬光谢帝曰：“妾有罪当万诛，然肤发外皆
上所赐，今且死无以报。”引刀断一缭发，奏之曰：“以此
留诀。”帝见骇惋，遽召入，礼遇如初。

《髻鬟品》：“明皇帝宫中双镮望仙髻、回鹘髻。”

贵妃作《愁来髻》。

《续博物志》：贵妃以假鬓为首饰，曰“义髻。”僖宗内人束
发甚急，为“囚髻。”唐末，妇人梳发，以两鬓抱面，为“抛家
髻。”

《珍珠船》李林甫婿郑平为省郎，林甫见其鬓发班白，
因曰：“上明日当赐甘露羹。”郑郎食之，能乌发。翌日食
之，一夕而鬓如黳。

《唐书肃宗吴皇后传》：“肃宗在东宫，宰相李林甫阴构
不测，太子内忧，鬓发班秃。”

《颜杲卿传》：杲卿被杀，徇首于衢，莫敢收。有张凑者，得
其发，持谒上皇。是夕见梦帝寤为祭。后凑归，发于其
妻，妻疑之，发若动云。

《旧唐书李日知传》：“日知事母至孝。时母老，尝疾病，日
知调侍数日，而鬓发变白。”

《邺侯外传》：“李泌生而发至于眉。”

《杜阳杂编》：“罗浮先生《轩辕集》，年过数百而颜色不老，
立于床则发垂至地，或与人饮酒即百斗不醉。夜则
垂发于盆中，其酒沥沥而出，鞠糵之香，辄无减耗。”
《珍珠船》：“轩辕先生能散发箕踞，用气攻其发，一条如
直。”

《髻鬟品》：贞元中有“归顺髻”，又有“闹扫妆髻。”

《闻见后录》：甘露祸起，北司方收王涯。卢仝者，适在坐，
井收之，仝诉曰：“山人也。”北司折之曰：“山人何用见宰
相？”仝语塞，疑其与谋。自涯以下皆以发反系柱上，钉
其手足。方行刑，仝无发，北司令添一钉于脑后。
《旧唐书龟兹国传》：男女皆剪发，垂与项齐，唯王不剪
发。

《天竺国传》：“其王与大臣多服锦罽，上为螺髻于顶，馀
发剪之使拳。”

《新罗国传》其妇人发绕头，以彩及珠为饰，发甚长美，
记事珠，小儿发初生为小髻十数，其父母为儿女相
胜之辞曰：“蒲桃髻十穗胜五穗。”

《云仙杂记》：梁邺上元后忽发变如血，卜曰：“元夜食牛
肺，犯天枢。”巡使夜行祷谢可免。

辟寒唐隐君子田游岩，一日冬晴，就汤泉沐发，风于
朝晖之下。适所亲者至，曰：“高年岂不自爱，而草草若
是耶？”游岩笑而答曰：“天梳日帽，他复何需？”

《髻鬟品》：长安城中有“盘桓髻”、“惊鹄髻”，又“抛家髻”及倭
髻：
《志怪录》：“孤山寺前枫树上有一鹊巢，甚伟人。上取其
子，探得头发数结，光润，各长五尺，莫知其由。”

《汇苑》：“回鹘、黠戛斯人皆赤头，以黑发为不祥。”
《辽史·萧陶苏斡传》：“陶苏斡四世祖因吉，发长五尺，时
呼为‘长发因吉’。”

《宋史张茂直传》：茂直方弱冠，慕容彦超据州城，驱之
守陴。及周师破敌，拥城守者列坐，将斩之。有卒挟刃
谓茂直曰：“汝发甚鬒，惜为颈血所污，可先断之。”茂直
许焉。刃未及发，会得释。后励志于学，开宝二年，登进
士第。

《章献明肃刘皇后传》：“后赐与有节。柴氏、李氏二公主
入见，犹服髲剃。太后曰：‘姑老矣’。命赐以珠玑帕首。润
王元份妇李氏老，发且落，亦请帕首。太后曰：‘大长公
主，太宗皇帝女，先帝诸妹，若赵家老妇，宁可比耶’？”
《欧阳修传》：“修知滁州，居二年，徙扬州、颍州，复学士，留
守南京，以母忧去。服除，召判流内铨，时在外十二年
矣。”帝见其发白，问劳甚至。

《墨客挥犀》：御史台仪：凡御史上事，一百日不言，罢为
外官。有侍御史王平，拜命垂满百日而未言事，同寮
皆讶云。或曰：“王端公有待而发，苟言之，必大事也。”一
日闻入札子，众共侦之，乃弹御膳中。有发其弹词曰：
“是何穆若之容，忽睹鬈如之状。”

《中山诗话》：陈亚以药名咏白发云：“若是道人头不白，
老人当日合乌头。”

《避暑录话》：和尚置梳篦，亦俚语，云，必无用也。崇宁中，
间改僧为德士，皆加冠巾。蔡鲁公不以为然，尝争之
不胜。翌日有冠者数十人诣公谢，发既未有，皆为赝
髻以簪其冠。公戏之曰：“今当遂梳篦乎？”不觉烘堂大
笑，冠有坠地者。

《梦溪笔谈》：“供奉官陈允任衢州监酒务日，允已老，发
秃齿脱。有客候之，称孙希龄衣服甚蓝缕，赠允药一
刀圭，令揩齿。允不甚信之，暇日因取揩上髯，数揩而
良久归家。家人见之，皆笑曰：‘何为以墨染须’？”允惊，以
鉴照之，上髯黑如漆矣。急去巾视童首之发，已长数寸，脱齿亦隐然有生者。予见允时年七十馀，上髯及
发尽黑，而下须如雪。

《谢氏诗源》：“‘轻云鬒发甚长，每梳头，立于榻上犹拂地，
已绾髻，左右馀发各粗一指，结束作同心带，垂于两
肩，以珠翠饰之，谓之流苏髻’。于是富家女子，多以青
丝效其制，亦自可观。”

《琅嬛记》：张叔良字房卿，大历中与姜窈窕相悦。姜赠
以鬒发，藏于枕傍，兰膏芳烈，因寄以诗云：“几上博山
静不焚，匡床愁卧对斜曛。犀梳宝镜人何处，半枕兰
香空绿云。”

《元史杨朵儿只传》：“朵儿只死时，权臣欲夺其妻刘氏
与人，刘氏剪发毁容以自誓。”

《圣君初政记》：骁骑指挥郭德成尝侍上宴内苑，既醉，
免冠谢，其顶荡然。上笑曰：“酒风汉，头毛如此，非酒过
耶？”德成曰：“臣犹厌其多，欲尽颓也。”上默然。既醒，悔悟
触犯，遂尽削其发，披缁诵佛，乃免。

《嵩阳杂识》：胡忠安公濙生，发白如丝，弥月方黑。生之
夕，母梦一僧持花以遗之，觉而生公，见僧即笑。父问
之，僧答云：“此吾师天池高僧后身也。先师尝示梦，今
生胡氏家，后当显，尔来求我，以一笑为记。”闻者异之。
枝山前闻正统间有鸿胪王少卿者，善宣玉音，洪亮
抑扬，殊耸观听，而其读奏之际，必多吃误。其貌美髯
而秃顶，朝士遂为诗以嘲之曰：“传制声无敌，宣章字
有讹。后边头发少，前面口须多。”有使回，问京师新事，
或诵此诗，问为谁，其人遽曰：“此王少卿也。”

《异林》：“吕疙”者，不详其名里。成化间，尝游于襄、邓、河、
洛之间，冬则卧雪，夏则被褐。好狎儿童，且谑且骂，竞
为之结小髻。每摇首则发理如栉，复为结之，如螺然
满头。时人呼为“疙
《客退纪谈》：“赵子固清放不羁，好饮酒，醉则以酒濡发，
歌古乐府，自执红牙以节曲。”

《珍珠船》韩昭“凡事如僧，剃发无有寸长。”

李山甫美姿容，发长五尺馀。尝沐后，令二婢捧金盘
承而梳之。有客造焉，见理发趋出，疑其妇，山甫连呼
方悟。

渭台南一二里，有沙嘴横出半河，上立浮图塔，中安
佛发，长十二丈有奇，拳为巨螺，其大如容数升物之
器。发之色非赤、非青、非绿，人间无此色。发根大于人
指，自根至杪渐杀焉。

《香案牍》：“刘伟道学仙，仙人试以白发一茎，悬十万觔
巨石，鼠啮发垂垂欲绝，使伟道卧其下，了无怖色，盖
二十年。”

《明诗小传》：“郭天中，莆田人。母诞天中时，梦一道人，双
髻曳杖，从山巅下直入其室。其生也，顶发绝分，以见
异焉。”

《疑仙传》：“景仲者，郑人也，幼好道，但游诸山以采药，服
之未尝宁处。后过陕州，欲西访药焉。陕州有一老父
问之曰：‘君何游也’？仲曰：‘我平生好服饵神仙之药，常
游名山以采药，今欲西访药也’。老父曰：‘君不知神仙
药在十洲也，非人间之山内有之也，奚访之’？仲曰：‘老
父自不知，古昔有饵术，饵黄精而得道者，术与黄精
岂自十洲采得也’。”遂西行访药。后二十年，复经陕州，
仲已鬓发班白，未获灵药。又有一老父问之，仲曰：“我
前西有过，此一老父问我采药之事，今复有老父欲
问我耶？”老父曰：“前老父问尔之药，今老父欲问尔鬓
发班白，又何怪？”仲曰：“我自幼好道，为天地间人四十
九年矣，访山寻药，力倦心疲，未能出人间，故鬓发班
白，老父又奚问邪。”乃不顾而东行入秦山饵茯苓，十
馀年不出。一夜忽鬓发俱黑。

《易经说卦》十一：“《巽》，其于人也为寡发。”按：《正义》：风落树
之华叶，则在树者稀疏，如人之少发，亦类于此。《大全》
徐氏曰：“阳盛于上为寡发。”吴氏曰：“阴血盛者发多，阳
气盛者发少。”

《诗经鄘风柏舟》篇：“髧彼两髦。”按注：“‘髧，发垂貌。两髦者，
剪发夹囟，子事父母之饰，亲死然后去之’。此盖指共
伯也。”《大全》孔氏曰：“夹囟，故两髦也。士既殡而脱髦，诸
侯小敛则脱之。若父母有先死者，于死三日脱之，服
阕又著之。”容斋项氏曰：“《内则》注云：‘髦象幼时鬌。儿生
三月，剪发为鬌，男角女羁。夹囟曰角，两髻也。午达曰’”
羁三髻也。又曰：“髦者以发作伪髻。垂两肩之上。”如今
小儿用一带连双髻。横系额上是也。

《君子偕老篇》：“鬒发如云，不屑髢也。”按注：“鬒，黑也。如云，
言多而美也；屑，洁也。髢，髲髢也。”人少发，则以髢益之；
发自美，则不洁于髢而用之也。
《卫风氓蚩》章：“总角之宴，言笑晏晏。”按注：“总角，女子未
许嫁则未笄，但结发为饰也。”《大全》孔氏曰：“但结其发为两角。”

《伯兮》二章：自伯之东，首如飞蓬。岂无膏沐？谁适为容？
按注：“蓬，草名。其华如柳絮，聚而飞如乱发也。膏所以
泽发者，沐，涤首去垢也。”《大全》、庆源辅氏曰：“此其真情
也。”东莱吕氏曰：“膏所以膏首，而沐盖沈也。《左传》：‘遣之
沈沐’。杜预云：‘沈，米汁可以沐头。鲁遣展喜以膏沐劳
齐师’。则膏非专妇人用也。”

《陈风泽陂》章：“有美一人，硕大且卷。”按注：“卷，鬓发之美
也。”

《小雅彼都人士》三章：“彼君子女，绸直如发。”按：注未详
其义。然以四章、五章推之，亦言其发之美耳。《大全》：庐
陵罗氏曰：“《说文》：‘绸，密也’。《解颐新语》：‘其首饰绸直，如发
之本然’。谓不用发髢为高髻之类。
彼君子女，卷发如虿。”按注：“卷发，鬓傍短发不可敛者。
曲上卷然以为饰也。虿，螫虫也。尾末揵然，似发之曲
上者。”

匪伊卷之，发则有旟。按《注》“旟，扬也。”言女之发，非故卷
之也，发自有旟耳。

《采绿》篇：“予发曲局，薄言归沐。”按注：“局，卷也”，犹言首如
飞蓬也。

《礼记曲礼》：“敛发毋髢。”按注：“髢，髲也，垂如髲也。”古人重
发，以纚韬之，不使垂。

《内则》：“子事父母，鸡初鸣，咸盥漱，栉、縰、笄总，拂髦，冠緌
缨。”按注：“栉，梳也。縰，黑缯。韬发”者，以縰韬发，作髻讫，即
横插笄以固髻总，亦缯为之，以束发之本，而垂馀于
髻后，以为饰也。拂髦，振去髦上之尘也。髦用发为之，
象幼时剪发为鬌之形。此所陈皆以先后之次，栉讫
加縰，次加笄、加总，然后加髦著冠，冠之缨结于颔下，
以为固，结之馀者下垂，谓之“緌。”

男女未冠笄者，鸡初鸣，咸盥漱，栉縰拂髦，总角衿缨。
按注：总角，总聚其发而结束之为角，童子之饰也。
子生三月之末，择日剪发为鬌，男角女羁，否则男左
女右。按注：鬌，所存留不剪者也。夹囟两旁当角之处，
留发不剪者，谓之角留。顶上纵横各一，相交通达者，
谓之羁。严氏云：“夹囟曰角，两髻也；午达曰羁，三髻也。”
《孝经开宗明义》章：“身体发肤，受之父母，不敢毁伤，孝
之始也。”

《韩子六反篇》：古者有谚曰：“为政犹沐也，虽有弃发，必
为之爱。”爱弃发之费，而忘长发之利，不知权者也。
礼斗威仪，君乘木而王，为人美发。

《汉书贾山传》：“赦罪人，怜其亡发，赐之巾。”

《后汉书马援子廖传》长安语曰：“城中好高髻，四方高
一尺。”

《说文》：“髻，结发也。”

鬓，颊发也。

《博物志》：“鸟衔人之发梦飞。”

崔豹《古今注》：“长安妇人好为盘桓髻，到于今其法不
绝。”堕马髻，今无复作者。倭堕髻，一云堕马之馀形也。
《续博物志》：“人劳则发白。”

发者脑之华，脑减则发素。

白发须镊，去消蜡点孔中，即生黑者。

《酉阳杂俎》：身神及诸神名异者，发神曰“元华。”

《中华古今注》：“自古之有髻而吉者，系也。女子十五而
笄，许嫁于人，以系他族，故曰髻而吉。榛木为笄，笄以
约发也。居丧以桑木为笄，表变孝也。皆长尺有二寸。
沿至夏后，以铜为笄，于两旁。约，发也，谓之发笄。”殷后
服盘龙步摇梳、流苏珠翠三服。服龙盘步摇，若侍去
梳苏，以其步步而摇，故曰步摇。周文王又制平头髻，
昭帝又制“小须双裙髻。”始皇诏后梳“凌云髻”，三妃梳
望仙九鬟髻，九嫔梳“参鸾髻。”至汉高祖，又令宫人梳
“奉圣髻。”武帝又令梳十二鬟髻，又梳“堕马髻。”灵帝又
令梳“瑶台髻。”魏文帝令宫人梳百花髻、芙蓉归云髻。
梁天监中，武帝诏宫人梳“回心髻”、“归真髻”，作白妆，青
黛眉。有〈二字缺〉髻，隋有凌虚髻、祥云髻。大业中，令宫人
梳朝云。〈缺〉“香髻”，“归奉髻”，“奉仙髻”，节晕妆。贞观中，梳“归
顺髻，又太真偏梳朵子，作啼妆。”又有“愁来髻”，又“飞髻”，
又百合髻，作白妆，黑眉。

《清异录》：“世有十样佛，皆秃首者也。一僧，二尼，三老翁，
四小儿，五优伶，六角抵，七泅鱼汉，八打狐人，九秃疮，
十酒秃。”

《后山谈丛》：唐令：“民年二十为丁，其下为推。”宋次道曰：
“推者，稚也，避高宗讳，阙而为推邑。”缙叔曰：“推者，推也，
独髻为推，传者误尔。”盖唐人不讳嫌，梁氏之父茂，始
以戊为武，温嗜杀，人畏之，并讳其嫌耳。夫人少而分
髻，长则合而未冠。今人犹然，缙叔是也。

《笔记》：“栉之于发，不去乱，不能治髻。”

《西溪丛语》：潘岳《秋兴赋》云：“斑鬓彪以承弁兮，素发飒
以垂领。”五臣注云：“彪，发下垂貌。”《说文》云：“‘白黑发杂也。”
李善注云：“彪’作髟，音方料切。”

《释常谈》：发半白，谓之二毛。昔潘安仁年三十二岁，鬓
已二毛《容斋随笔》：《考工记》：“车人之事，半矩谓之宣。”注：“头发颢
落曰宣。”《易》：“‘巽为宣发。”“宣’字本或作寡。”《周易》：“巽为寡发。”
《释文》云：“本又作宣。黑白杂为宣发。”“宣发”二字甚奇。
《东斋记事》：今人年壮而发白者，目之曰蒜发，犹言宣
发也。今蒜发又通称，而知宣发少矣。宣发见于陆德
明《说卦释文》中，此固人所知也。而蒜发书传间或未
之见，独《本草》芜菁条下有云：“蔓菁子压油涂颈，能变
蒜发。”此亦可据也。

《山房随笔》：蒋复轩镊白发诗云：“劝君休镊鬓毛斑，鬓
到斑时已自难。多少朱门少年子，业风吹上北邙山。”
《辍畊录》：“项后白发曰素领。”汉冯唐白首为郎官，素发
垂领。

人之年壮而发斑白者，俗曰算发，以为心多思虑所
致。盖发乃血之馀，心主血，血为心役，不能上荫乎发
也。然《本草》云：“芜菁子压油涂头，能变蒜发。”则亦可作
蒜。《易·说卦》：“巽为寡发。”陆德明曰：“寡本作宣，黑白杂为
宣发。”据此，则当用宣字为是。

《感应类从志》：“草发在灶妇安夫。”按注：埋妇人发于灶
前，令妇安夫家。又取他人发埋灶前，令人不怒，恒喜。

髻鬟品：“王母降武帝宫，从者有飞仙髻、九环髻。”
《异苑》：“琅邪费县民家恒患失物，谓是偷者，每以扃钥
为意，常周行宅内，后果见篱一穿穴，可容人臂，甚滑
泽，有踪迹。乃作绳𫸩，放穿穴口。夜中忽闻有摆扑声
往掩，得一髻，长三尺许，从此无复所失。”

《稽神录》：江南内臣朱廷禹言其所亲泛海遇风，舟将
覆者数矣。海师云：“此海神有所求，可即取舟中所载
弃之。”水中物将尽，有一黄衣妇人，容色绝世，乘舟而
来，四青衣卒刺船，皆朱发豕牙，貌甚可畏。妇人径上
船，问：“有好发髢可以见与？”其人忙怖，不复记，但云物
已尽矣。妇人云：“在船后挂壁箧中”，如言而得之。船屋
上有脯腊，妇人取以食四卒，视其手，鸟爪也，持髢而
去，舟乃达口。